Απόφαση του Γενικού Δικαστηρίου της 19ης Σεπτεμβρίου 2018 – Chambre de commerce et d’industrie métropolitaine Bretagne-Ouest (port de Brest) κατά Επιτροπής
(Υπόθεση T-39/17)1
[Πρόσβαση στα έγγραφα – Κανονισμός (ΕΚ) 1049/2001 – Έγγραφα που σχετίζονται με προκαταρκτικές έρευνες οι οποίες αφορούν καθεστώτα κρατικών ενισχύσεων στον αφορώντα τους λιμένες τομέα όλων των κρατών μελών – Άρνηση παροχής προσβάσεως – Εξαίρεση που αφορά την προστασία της ιδιωτικής ζωής και της ακεραιότητας του ατόμου – Κανονισμός (ΕΚ) 45/2001 – Έννοια της ιδιωτικής ζωής – Εξαίρεση που αφορά την προστασία των σκοπών των σχετικών με την επιθεώρηση, την έρευνα ή τον λογιστικό έλεγχο δραστηριοτήτων – Εφαρμογή ενός γενικού τεκμηρίου – Υπέρτερο δημόσιο συμφέρον]
Γλώσσα διαδικασίας: η γαλλική
Διάδικοι
Προσφεύγον: Chambre de commerce et d’industrie métropolitaine Bretagne-Ouest (port de Brest) (Brest, Γαλλία) (εκπρόσωποι: J. Vanden Eynde και E. Wauters, δικηγόροι)
Καθής: Ευρωπαϊκή Επιτροπή (εκπρόσωποι: A. Buchet, B. Stromsky και C. Georgieva-Kecsmar)
Αντικείμενο
Αίτημα δυνάμει του άρθρου 263 ΣΛΕΕ για την ακύρωση της αποφάσεως C(2016) 7755 τελικό της Επιτροπής, της 23ης Νοεμβρίου 2016, περί αρνήσεως παροχής στο προσφεύγον, αφενός, πλήρους προσβάσεως στο ερωτηματολόγιο το οποίο είχε αποσταλεί σε όλα τα κράτη μέλη και, αφετέρου, προσβάσεως στις απαντήσεις των κρατών μελών στο ερωτηματολόγιο αυτό, περί των οποίων γίνεται λόγος σε έγγραφο το οποίο είχε αποσταλεί στις 8 Ιουλίου 2016 στη Γαλλική Δημοκρατία στο πλαίσιο της διαδικασίας κρατικών ενισχύσεων SA.38398 (2016/C) (πρώην 2015/E) – Φορολογία των λιμένων στη Γαλλία.
Διατακτικό
Το Γενικό Δικαστήριο αποφασίζει:
Απορρίπτει την προσφυγή.
Καταδικάζει το Chambre de commerce et d’industrie métropolitaine Bretagne-Ouest (port de Brest) στα δικαστικά έξοδα.
____________
1 EE C 104 της 3.4.2017.